Skiforbundets advokat: - Idretten utnytter ikke dominerende stilling
Advokatene Gunnar-Martin Kjenner og Bjørn Immonen mener Northug-saken kan endre norsk idrett. Advokat Pål Kleven svarer slik når han skal svare på problemstillingen: – Jeg ønsker ikke å uttale meg konkret om forholdet mellom Northug og NSF siden vårt firma representerer NSF. På generelt grunnlag er det vår oppfatning at særforbundene ikke utnytter sin dominerende stilling på en utilbørlig måte, jamfør konkurranselovens § 11, ved å kreve at deres landslagsutøvere ikke har private sponsoravtaler som er i bransjekonflikt med forbundenes sponsoravtaler, skriver advokat Pål Kleven i advokatfirmaet Kleven & Kristensen i en mail til VG. – I tillegg følger det av praksis fra EU domstolen at atferd som har en legitim begrunnelse, ikke vil utgjøre en «utilbørlig utnyttelse». Etter vår oppfatning utgjør idrettens egenart og oppbygning en slik «legitim begrunnelse» som EU domstolen sikter til, skriver advokaten som representerer Skiforbundet og flere særforbund. Dæhli kommenterer:Kan bli dyrt å stoppe NorthugKleven påpeker at den norske idrettsmodellen, og landslagsmodellen, er sterkt forankret i det norske samfunnet. – Modellen innebærer blant annet at de beste utøverne – landslagsutøverne – plikter å medvirke i særforbundenes sponsoravtaler. Dette gir forbundene nødvendige inntekter til å drifte landslagsvirksomheten som også omfatter landslagsutøvere som foreløpig ikke har store markedsverdier. Modellen danner således grunnlag for å gi et sammenfallende tilbud til landslagsutøvere med og uten markedsverdi. Dette danner grunnlag for god rekruttering som igjen gir gode resultater. Dette ville man høyst sannsynlig ikke ha oppnådd dersom de beste utøverne hadde stått helt fritt til å inngå egne sponsoravtaler, skriver Kleven.Han minner om at utøvere kan inngå avtaler som ikke er i konflikt med særforbundenes avtaler. – Nevnte resonnement er ikke begrenset i tid, all den tid de fleste landslagsvirksomheter pågår kontinuerlig. Det er også viktig å ta meg seg at et særforbunds vedtak hva gjelder landslagsuttak eller landslagsnekt må være saklig begrunnet. En domstol både kan og vil overprøve et vedtak som bærer preg av usaklig forskjellsbehandling, myndighetsmisbruk eller lignende, avslutter Kleven.
Skiforbundets advokat Pål Kleven vil ikke være konkret på Northug-saken, men svarer at idretten etter hans oppfatning har legitim begrunnelse for sine krav.